O tânără de 24 de ani, pasionată de design interior, a cumpărat o dubă simplă, galbenă și a transformat-o într-o locuință de lux. Nu este pentru prima dată când se ocupă de un astfel de proiect, însă acesta este unul dintre cele mai reușite. A investit 140.000 de mii de dolari pentru a obține aspectul dorit și a cumpăra piesele de mobilier necesare. Ea a mărturisit că îi place să creeze ceva care o provoacă.
În aprilie 2023, Abbe Minor, o tânără din San Diego, a cumpărat un Mercedes-Benz Sprinter galben pentru care a scos din buzunar 66.000 de dolari. Timp de nouă luni, ea a proiectat și a modernizat duba într-un mod impresionant. Acum, mașina arată ca o adevărată casă pe patru roți.
Abbe Minor a început să modernizeze dube încă de când era în facultate. Tânăra și iubitul ei și-au luat o astfel de mașină și au călătorit cu ea prin toată America. Atunci, ea și-a dat seama ce potențial uriaș are un astfel de proiect, observând că oamenii sunt dispuși să plătească oricât pentru vehicule de agrement de lux.
În anul 2020, rulotele de lux costau în jur de 250.000 de dolari, iar de atunci prețurile au continuat să crească. Așadar, Abbe Minor s-a gândit să pună bazele unei afaceri profitabile în acest domeniu. După ce a absolvit facultatea, tânăra s-a ocupat de renovarea dubelor. Acum, ea a mărturisit că reușește să își asigure un trai decent.
„Am vrut să învăț ceva nou și să creez ceva care să mă provoace. La bază este arta.”, a spus Abbe Minor, potrivit Observator News.
Ultimul proiect al tinerei constă într-o dubă galbenă pe care a transformat-o total. A investit 140.000 de dolari pentru a moderniza casa pe patru roți, iar acum este pregătită să o scoată la vânzare. Cei care își doresc să o achiziționeze trebuie să scoată din buzunar 235.000 de dolari.
Abbe Minor a dezvăluit că nu regretă investiția făcută, chiar dacă a fost nevoită să își folosească toate economiile. Tânăra este conștientă că arta cere sacrificii și își dorește să creeze în continuare proiecte unice.
„La această transformare mi-am spus: nu-mi pasă cu adevărat ce vrea piața. Nu-mi pasă câți bani cheltuiesc. Voi face ceva ce nu s-a mai făcut până acum.”, a mai spus Abbe Minor.